Drie dood ná aanval in NederlandFoto: (AP Photo/Peter Dejong) Drie mense is dood en vyf gewond nadat ŉ aanvaller by ŉ tremstasie in Utrecht, Nederland, losgebrand het. Die polisie het ná die aanval onmiddellik veiligheid by lughawens en sleutelgeboue opgeskerp. Die 37-jarige Gokmen Tanis, wat in Turkye gebore is, word intussen in verband met die aanval gesoek. Jan van Zanen, burgemeester van Utrecht, het gesê drie van die beseerdes is kritiek. Daar is aanvanklik berig nege mense is beseer, maar Van Zanen het bevestig dit is vyf mense. Volgens Van Zanen hou die aanval moontlik met terreur verband. Hy het gesê die moontlikheid word ook ondersoek dat daar meer as een aanvaller betrokke was. Mark Rutte, Nederland se eerste minister, het gesê die aanval word met ongeloof en afgryse bejeën. “Indien dit ŉ terreuraanval was, het ons net een antwoord: Ons nasie, demokrasie moet sterker wees as fanatisme en geweld.” Die polisie soek na die man in verband met die aanval. Foto: (Police Utrecht via AP) Koning Willem-Alexander van Nederland en koningin Máxima het die aanval ten sterkste veroordeel en hul medelye betoon met die slagoffers en hul families. Die skietery het by ŉ besige aansluiting in ŉ woongebied plaasgevind. Beamptes van die teenterreur-eenheid het by ŉ woonstelblok naby die stasie bymekaargekom. Volgens Bernhard Jens, woordvoerder van die polisie, het die aanvaller glo met ŉ motor van die toneel gevlug. ŉ Reusesoektog is intussen na die verdagte van stapel gestuur. Inwoners van Utrecht is aanvanklik ná die aanval aangeraai om nie hul huise te verlaat nie, maar die kennisgewing is later teruggetrek. In Duitsland is veiligheid op die grens met Nederland opgeskerp. Die aanval volg dae nadat 50 mense in twee moskees in Christchurch, Nieu-Seeland, doodgeskiet is. Foto: (AP Photo/Peter Dejong)